32011D0262
L 111/19
SLUŽBENI LIST EUROPSKE UNIJE
PROVEDBENA ODLUKA KOMISIJE
od 27. travnja 2011.
o neuvrštavanju propizoklora u Prilog I. Direktivi Vijeća 91/414/EEZ i o izmjeni Odluke Komisije 2008/941/EZ
(priopćena pod brojem dokumenta C(2011) 2726)
(Tekst značajan za EGP)
(2011/262/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 6. stavak 1.,
budući da:
(1)
Uredbama Komisije (EZ) br. 1112/2002 (2) i (EZ) br. 2229/2004 (3) utvrđuju se detaljna pravila za provedbu četvrte faze programa rada iz članka 8. stavka 2. Direktive 91/414/EEZ i uspostavlja popis aktivnih tvari koje je potrebno ocijeniti s ciljem njihovog mogućeg uvrštenja u Prilog I. Direktivi 91/414/EEZ. Na taj je popis uvršten propizoklor.
(2)
U skladu s člankom 24.e Uredbe (EZ) br. 2229/2004 izvjestitelj je povukao svoju potporu uvrštenju te aktivne tvari u Prilog I. Direktivi 91/414/EEZ u roku od 2 mjeseca od primitka nacrta izvješća o ocjeni. Stoga je donesena Odluka Komisije 2008/941/EZ od 8. prosinca 2008. o neuvrštenju određenih aktivnih tvari u Prilog I. Direktivi Vijeća 91/414/EEZ i o povlačenju odobrenja za sredstva za zaštitu bilja koja sadrže te tvari (4) kojom se predviđa neuvrštenje propizoklora.
(3)
U skladu s člankom 6. stavkom 2. Direktive 91/414/EEZ prvotni prijavitelj (dalje u tekstu „podnositelj zahtjeva”) podnio je novi zahtjev tražeći primjenu ubrzanog postupka, kako je predviđeno u člancima 14. do 19. Uredbe Komisije (EZ) br. 33/2008 od 17. siječnja 2008. o utvrđivanju detaljnih pravila za primjenu Direktive Vijeća 91/414/EEZ u pogledu redovnog i ubrzanog postupka za procjenu aktivnih tvari koje su bile dio programa rada iz članka 8. stavka 2. te Direktive, ali nisu bile uvrštene u njezin Prilog II. (5).
(4)
Zahtjev je upućen Mađarskoj, koja je Uredbom (EZ) br. 2229/2004 određena kao država članica izvjestiteljica. Poštovan je vremenski rok za ubrzani postupak. Specifikacija aktivne tvari i predložene uporabe jednaki su kao u Odluci 2008/941/EZ. Ovaj zahtjev također je u skladu s preostalim bitnim i postupovnim zahtjevima iz članka 15. Uredbe (EZ) br. 33/2008.
(5)
Mađarska je ocijenila dodatne podatke koje je dostavio podnositelj zahtjeva i pripremila dodatno izvješće. To je izvješće 30. studenoga 2009. dostavila Europskoj agenciji za sigurnost hrane (dalje u tekstu „Agencija”) i Komisiji. Agencija je ovo dodatno izvješće dostavila drugim državama članicama i podnositelju zahtjeva kako bi dali primjedbe i proslijedila je primljene primjedbe Komisiji. U skladu s člankom 20. stavkom 1. Uredbe (EZ) br. 33/2008 i na zahtjev Komisije, Agencija je 9. rujna 2010. dostavila Komisiji svoj zaključak o propizokloru (6) na temelju podataka dostavljenih u skladu s Uredbom (EZ) br. 33/2008. Države članice i Komisija su preispitale nacrt izvješća o ocjeni, dodatno izvješće i zaključak Agencije u okviru Stalnog odbora za prehrambeni lanac i zdravlje životinja i dovršile ga 24. ožujka 2011. u obliku izvješća Komisije o ponovnoj ocjeni za propizoklor.
(6)
Tijekom ocjene ove aktivne tvari, pojavio se određeni broj nedoumica. Posebno, nije bilo moguće izvršiti pouzdanu procjenu rizika za potrošače i donijeti zaključak o definiciji ostataka za propizoklor i njegove metabolite zbog pomanjkanja podataka o toksikološkoj relevantnosti nekoliko metabolita (M2 (7), M7 (8), M12 (9), M14 (10),M17 (11), M20 (12), M22 (13) i M35 (14).Nadalje, ne mogu se isključiti štetni učinci na podzemne vode za nekoliko metabolita (M1 (15), M2, M5 (16), M7 i M9 (17) nepoznatog toksikološkog i ekotoksikološkog značaja čije su razine bile veće od maksimalno dopuštene koncentracije od 0,1 μg/l kako je utvrđena Direktivom Vijeća 98/83/EZ od 3. studenoga 1998. o kvaliteti vode namijenjene za ljudsku potrošnju (18) u nekoliko scenarija istjecanja u podzemne vode na modelima. Konačno, dostupni podaci nisu bili dovoljni za donošenje zaključka o izloženosti tla, sedimenta i podzemnih voda glavnom metabolitu u tlu M9 i za dovršenje procjene rizika za akvatične organizme.
(7)
Komisija je pozvala podnositelja zahtjeva da dostavi primjedbe na rezultate pažljivog stručnog pregleda. Nadalje, u skladu s člankom 21. stavkom 1. Uredbe (EZ) br. 33/2008, Komisija je pozvala podnositelja zahtjeva da dostavi primjedbe na nacrt izvješća o ponovnoj ocjeni. Podnositelj zahtjeva je dostavio primjedbe, koje su pažljivo razmotrene.
(8)
Međutim, unatoč argumentima koje je iznio podnositelj zahtjeva, nije se moglo otkloniti nedoumice, i procjene napravljene na temelju informacija dostavljenih u skladu s Uredbom (EZ) br. 33/2008 i ocijenjenih tijekom sastanaka Agencije nisu pokazale da se može očekivati da, sukladno predloženim uvjetima uporabe, sredstva za zaštitu bilja koja sadrže propizoklor općenito udovoljavaju zahtjevima utvrđenim u članku 5. stavku 1. točkama (a) i (b) Direktive 91/414/EEZ.
(9)
Stoga propizoklor ne bi trebalo uvrstiti u Prilog I. Direktivi 91/414/EEZ.
(10)
Ovom Odlukom se ne dovodi u pitanje podnošenje daljnjeg zahtjeva za propizoklor u skladu s člankom 6. stavkom 2. Direktive 91/414/EEZ i Poglavljem II. Uredbe (EZ) br. 33/2008.
(11)
Radi jasnoće, unos za propizoklor u Prilogu Odluci 2008/941/EZ trebalo bi izbrisati.
(12)
Stoga je primjereno na odgovarajući način izmijeniti Odluku 2008/941/EZ.
(13)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Propizoklor se ne uvrštava kao aktivna tvar u Prilog I. Direktivi 91/414/EEZ.
Članak 2.
Države članice osiguravaju da se:
(a)
dozvole za sredstva za zaštitu bilja koja sadrže propizoklor povuku do 27. listopada 2011.;
(b)
ne izdaju niti produljuju dozvole za sredstva za zaštitu bilja koja sadrže propizoklor od dana objave ove Odluke.
Članak 3.
Svako produljenje roka koje odobre države članice u skladu s odredbama članka 4. stavka 6. Direktive 91/414/EEZ, mora biti što je moguće kraće i prestaje važiti najkasnije 27. listopada 2012.
Članak 4.
U Prilogu Odluci 2008/941/EZ briše se unos za „propizoklor”.
Članak 5.
Ova je Odluka upućena državama članicama.
Sastavljeno u Bruxellesu 27. travnja 2011.